Holtörp (Gemeen Seevdaal)

Holtörp () is en Dörp in de Gemeen Seevdaal in’n Landkreis Horborg, Neddersassen.

 Geografie 

Holtörp liggt an’n Noordrand von de Lümbörger Heid un in’n Süden von’n Baukweddel. De Ashuser Möhlenbeek hett sien Born in Holtörp.

De Naveröörd sünd Stell, Achterdiek, Ashusen mit Büllhorn un Scharmbääk in’n Noordoosten, Parrns, Wulfsen un Tangendörp in’n Süüdoosten, Thieshoop in’n Süden, Braackel un Marxen in’n Süüdwesten un Ramßel, Ohlendörp un Host in’n Noordwesten.

 Historie 

Den hoochdüütschen Naam Holtorfsloh hett de Oort an’n 16. März 1936 kregen, nadem de Kreis Horborg un de Kreis Winsen 1932 tohoopgahn sünd. Mit Holtörp keem en tweet Oort mit’n sülven Naam in’n Kreis, de all beid Holtorf heten hebbt. Dorüm is de een Oort to Holtorfsbostel worrn, de annere to Holtorfsloh. Holtorfsloh is en Tied lang ok Holtorf I nöömt worrn, üm den Ünnerscheed to maken.

In’n Eersten Weltkrieg sünd söven Soldaten ut Holtörp fullen oder vermisst.http://www.denkmalprojekt.org/dkm_deutschland/pattensen.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Parrns in’n Kanton Winsen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. Blots in de Tied von 1852 bet 1859 weer de Oort kort in dat Amt Parrns. Na 1885 weer dat in’n Kreis Winsen. 1932 is dat Deel von’n Kreis Horborg worrn.

De Oort is an’n 1. Juli 1972 mit de Gemeenreform in Neddersassen Deel von de Gemeen Seevdaal worrn. Vondaag billt de Oort binnen de Gemeen Seevdaal tohoop mit Ramßel un Ohlendörp de Oortschop Ramßel/Ohlendörp/Holtörp mit egen Oortsraad un Oortsbörgermeester.

 Inwahnertall 

 Religion 

Holtörp is evangeelsch-luthersch präägt un höört to dat Kaspel von de Gertrud-Kark in Parrns.

För de Kathoolschen is de Goden-Hirt-Kark in Winsen tostännig.

 Wapen 

Dat Wapen von Holtörp wiest op blauen Grund en sülvern Windrad. De gröne Schildfoot is dör en sülvern Wellenlien afdeelt. Dor is en sülvern Goos mit roden Snavel un Fööt op to sehn.

Dat Windrad steiht för de Kraft von’n Wind, mit de fröher Water ut de Eer pumpt worrn is. So en Windrad steiht vondaag noch in Holtörp. De Goos steiht för den Tuuschhannel in de Tied na’n Tweten Weltkrieg. De Wellenlien steiht för den Dörpbeek.Holtorfsloh hat ein Wappen, CDU-Gemeenverband Seevdaal

 Kultur 

En Denkmaal för de Fullenen ut de twee Weltkrieg’ steiht op’n Karkhoff.http://www.denkmalprojekt.org/dkm_deutschland/seevetal-holtorfsloh_wk2_ns.htm

 Weertschop un Infrastruktur 

Holtörp hett en egene freewillige Füürwehr, de an’n  15. Dezember 1946 grünnt worrn is. Vörher harr de Oort siet 1934 en Löschverband mit Ohlendörp.

Siet 2013 löppt de Eerdgas-Pieplien NEL in’n Süüdoosten twüschen Holtörp un Thieshoop langs.

 Verkehr 

Dör Holtörp löppt de Kreisstraat 22, de in’n Noordoosten na Stell geiht un in’n Süüdwesten na Braackel an de Landsstraat 215. Lüttjere Straten twiegt von de K 22 af na Noordwesten na Ohlendörp un na Süüdoosten na Parrns.

De nächste Autobahn is de Autobahn 7 (Afsnidd Hamborg–Hannover). De Opfohrt 39 Thieshoop liggt so dree Kilometer in’n Süden von Holtörp an de L 215 un de Opfohrt 38 Ramßel so dree Kilometer in’n Noordwesten an de K 9.

De nächste Bahnhoff is so bi söven Kilometer wied weg in’n Noordoosten de Bahnhoff Stell an de Bahnlien Hamborg–Hannover. Von 1874 bet 1981 hett dat ok Personenverkehr op de Bahnlien Wittenbarg–Bookholt geven. In de eerste Tied weer de nächste Bahnhoff söven Kilometer in’n Süüdwesten in Marxen. In dat 20. Johrhunnert hett denn ok de Oort Braackel en egen Bahnhoff kregen, de nu so bi veer Kilometer wied weg in’n Süüdwesten weer. De Bahnhoff Parrns an de Bahnlien Winsen–Hützel harr von 1906 bet 1970 Personenverkehr un leeg söss Kilometer in’n Süüdoosten.

 Scholen 

De Volksschool in Holtörp hett dichtmaakt, as 1964 de Middelpunktschool in Ramßel apenmaakt hett. Vondaag is ut de Middelpunktschool de Grundschool Ramßel worrn. Nadem se mit de Grundschool trech sünd, mööt de Kinner ut Holtörp in Hittfeld na School gahn.

 Literatur 

 Chronik der Dörfer Ohlendorf und Holtorfsloh im Süden der Gemeinde Seevetal. 1977

 Footnoten 

Kategorie:Oort
Kategorie:Landkreis Horborg